July | 2009 | Pikkelik se blik
Nood leer steel….
‘n Tyd gelede vertel iemand my dat daar by ‘n huis ingebreek is en net kos gesteel is. Ek luister, dink en file. (My brein werk ongelukkig so, as iets my nie interesseer nie word dit eenvoudig gefile – gewoonlik file thirteen….)
Maandagmiddag gaan drink ek gou koffie my Poppedyn se vorige dagmoeder. ‘n Dierbare mens. Sy vertel my toe dat daar by haar broer se huis in Johannesburg ingebreek is. Die inbreker het twee pakke vleis, ‘n pak gevriesde groente, kaas, melk, koffie, suiker ‘n elektriese braaipan en ‘n braaitang gesteel. Sy is opreg vies, want hoe eis ‘n mens dit nou van die versekering af.
En dit laat my dink….
Nou eers ‘n ou geraamtetjie uit ons familiekas ruk… My Oupagroot is in 1933 in hegtenis geneem vir diefstal. Die storie gaan so. Dis depressie, hy het ses kinder (almal onder 10) en ‘n vrou wat sonder kos by die huis sit. Net daar klim hy toe op sy fiets, ry Pretoria Dieretuin toe en skiet vir hom ‘n rooibok. Maak toe die bok op sy rug vas en ry terug huistoe. Daardie aand toe eet hy en die hele Mountain View rooibokvleis…. Volgende dag word hy in hegtenis geneem. Verskyn in die hof… Sy betoog was eenvoudig dat sy kinders en die buurt se kinders nie kos het nie, terwyl die wild in die dieretuin gevoer moet word om hulle aan die lewe te hou… Om ‘n lang storie kort te maak… Hy het ‘n 1 pond boete gekry…
Weer terug by my vorige gedagtegang… Die ‘skelm’ breek in en steel net kos. Nou ek hoef werklik nie ‘n graad in krimonologie te hê om agter te kom dat die man (of sy gesin?) honger is nie. En nou die slegte nuus… DIT GAAN AL MEER EN MEER GEBEUR! Bedrog gaan al hoe meer en meer gebeur! Mense word by die dag armer. Broodwinners kan nie meer vir hulle gesinne sorg nie. Ander het eenvoudig hulle werk verloor. En daagliks verloor al meer en meer mense hulle werk.
Waar is die beloftes van werk vir alle mense? Slegte nuus regering – daar is geen manier hoe julle misdaad gaan bekamp alvorens die volk nie hulle magies vol, dakke oor hulle koppe en krag vir bietjie hitte het nie. PUNT!
Ek vra om verskoning vir hierdie negatiewe inskrywing, maar ek kry mense in SA so bitter jammer. Wie van ons weet rerig hoe dit voel om honger, koud en alleen te wees…. ? Ek weet net nie waar alles gaan eindig nie…
26 Comments	| Dae en Dinge	| Permalink
You are currently browsing the Pikkelik se blik blog archives for July, 2009.